
I. Introducere

Niveluri de învăţământ

Cele mai multe instituţii educaţionale din ţările europene propun un nivel precis de învăţământ, putând fi clasificate în funcţie de acesta (de exemplu primar, secundar inferior, secundar superior, post-secundar, terţiar). Cu toate acestea, există instituţii care oferă învăţământ pentru mai multe niveluri (de exemplu folkeskole în Danemarca oferă învăţământ la nivelurile primar şi secundar inferior). În acest caz, fiecare dintre niveluri este specificat
.

În general, definiţiile pentru fiecare nivel respectă criteriile utilizate de Clasificarea Internaţională Tip a Educaţiei a UNESCO (ISCED 1997). Nivelurile specificate în această clasificare cuprind şi programele destinate educaţiei pentru adulţi (atâta vreme cât conţinutul lor este analog cu cel al programelor pentru elevi şi studenţi). Categoriile ISCED 97 corespund nivelurilor indicate mai jos. 

Învăţământ preprimar: (nivel ISCED 0) începe în general de la vârsta de 3 ani şi durează între 2 şi 3 ani, în funcţie de vârsta la care începe învăţământul primar. Distincţia între dezvoltarea generală şi educaţie nu este întotdeauna clară şi de aceea activităţile destinate acestei categorii pot fi asigurate într-o serie de instituţii aflate sub tutela ministerelor educaţiei, sănătăţii, serviciilor sociale sau a instituţiilor private. 
Învăţământ primar: (nivel ISCED 1) începe în general de la vârsta de 5-7 ani şi durează între 4 şi 6 ani.

Învăţământ secundar inferior: (nivel ISCED 2) constă în general în 3 sau 4 ani de şcolarizare după nivelul primar. Cel mai adesea, se referă la un învăţământ general, dar sunt ţări care oferă cursuri care au un caracter tehnic sau vocaţional, care poate pregăti elevii pentru intrarea directă în viaţa de activă sau să continue studiile în învăţământul secundar superior.

În ţările în care învăţământul obligatoriu este oferit într-o structură unică, fără a exista o tranziţie între învăţământul primar şi cel secundar inferior, apar atât numele instituţiei cât şi cele două niveluri implicate.

Învăţământ secundar superior: (nivel ISCED 3) cuprinde în general între 2 şi 5 ani de şcolarizare prin cursuri de bază şi mai aprofundate. Acest nivel este deseori divizat în filiere: generală, tehnică şi profesională. Admiterea implică, în general, absolvirea învăţământului secundar inferior. Învăţământul secundar superior poate fi terminal (pregătind elevii pentru intrarea în viaţa activă) sau de tranziţie (pregătind elevii pentru accesul în învăţământul terţiar).

Învăţământ postsecundar: (nivel ISCED 4) cuprinde cursuri de pregătire situate între nivelul secundar superior şi învăţământul terţiar. În context naţional, conţinutul acestor cursuri nu este considerat ca fiind de nivel terţiar, iar un certificat de absolvire a învăţământului secundar superior nu este întotdeauna o condiţie de acces. Cursurile cu o durată variabilă, de la şase luni la doi sau trei ani, în domeniul tehnic sau profesional, sunt în general mai avansate şi mai specializate decât cele de nivel secundar.

Învăţământ terţiar: (niveluri ISCED 5 şi 6) cuprinde cursuri la nivel non-universitar, universitar sau postuniversitar. Deţinerea unei diplome de absolvire a învăţământului secundar superior sau a unei diplome echivalente constituie o cerinţă minimală pentru a accede la acest nivel. Programele învăţământului terţiar pot fi de tip scurt (mai puţin de 2 ani sau între 2 şi 3 ani), mediu (între 3 şi 4 ani) sau lung (de 5 ani şi peste).
II. Învăţământul tehnic în ţările europene – reţea şi organizare
ITALIA
Istituto tecnico

Nivel: Secundar superior

Descriere: Instituţie care oferă 5 ani de învăţământ tehnic, cu program complet, elevilor cu vârste cuprinse între 14 şi 17/19 ani. Pentru a fi admişi, elevii trebuie să deţină un certificat de absolvire a învăţământului secundar inferior obţinut în Scuola media. Curriculumul este divizat în 2 cicluri. În primul ciclu (2 ani), elevii urmează un curriculum comun; în cel de-al doilea ciclu (3 ani) elevii continuă să urmeze un set de discipline de bază comune şi, în plus, au posibilitatea să aleagă un domeniu de specializare. Absolvenţii primesc un certificat de absolvire a învăţământului secundar superior tehnic (Diploma di superamento dell’esame di Stato conclusivo dei corsi di studio di Istituto tecnico) pe baza căruia pot intra la universitate, la alte forme de învăţământ terţiar, la cursuri de formare profesională continuă, sau se pot angaja. Ministerul Educaţiei are responsabilitatea globală pentru aceste instituţii publice sau private, care sunt mixte. Finanţarea provine de la administraţia centrală şi de la autorităţile regionale şi municipale. Instituţiile din sectorul privat se autofinanţează şi pot fi confesionale. Se percep taxe în ambele sectoare.
Politecnico

Nivel: Terţiar

Descriere: Instituţie de nivel terţiar specializată în învăţământul tehnic şi în formare profesională.
LUXEMBURG
Lycée technique

Nivel: Secundar inferior/Secundar superior

Descriere: Instituţie care oferă minim 7 ani de învăţământ tehnic şi profesional elevilor cu vârste cuprinse între 12 şi 19 ani. Admiterea se bazează pe recomandările profesorilor de la École primaire. Învăţământul este divizat în trei cicluri. Primul durează 3 ani şi conduce către obţinerea unei diplome (Certificat de fin de scolarité). Ciclul intermediar le oferă elevilor posibilitatea de a alege durata de studiu de 2 sau 3 ani. Ultimul ciclu cuprinde cursuri tehnice şi durează 2 ani. Absolvenţii primesc diplome profesionale (Diplôme de fin d’études secondaires techniques, Diplôme de technicien, Certificat d’aptitude technique et professionnelle, Certificat d’initiation technique et professionnelle sau Certificat de capacité manuelle), care dau posibilitatea continuării studiilor. Ministerul Educaţiei deţine responsabilitatea globală pentru aceste instituţii publice sau private, care sunt mixte şi neconfesionale. Aceste instituţii sunt finanţate de guvern. Se percep taxe numai în instituţiile private.
Institut Supérieur de Technologie

Nivel: Terţiar

Descriere: Instituţie de nivel universitar care oferă o formare tehnică împreună cu stagii de practică, studenţilor cu vârsta de peste 19 ani, care deţin o diplomă generală sau tehnică de absolvire a învăţământului secundar superior (Diplôme de fin d’études secondaires) sau o diplomă echivalentă recunoscută oficial. Cursurile sunt finalizate cu diplome de nivel universitar. Ministerul Culturii, Învăţământului Superior şi Cercetării este responsabil pentru aceste instituţii publice, finanţate de administraţia centrală. Nu se percep taxe. Abreviere: IST.
SLOVENIA
Srednja strokovna šola

Nivel: Secundar superior

Descriere: Instituţie care oferă 4 ani de învăţământ tehnic secundar superior, cu program complet sau redus, elevilor cu vârste cuprinse între 15 şi 19 ani. Poate fi organizată ca instituţie individuală sau împreună cu Poklicna šola în acelaşi domeniu de învăţământ. O astfel de instituţie poate purta nume diferite, inclusiv Srednja poklicna in tehniška šola, Poklicna in strokovna šola etc. Mai mult decât atât, această organizaţie poate face parte din Šolski center. Admiterea se face pe baza terminării Osnovna šola sau a unui curs profesional scurt. În plus, pentru unele cursuri, este necesar un test de aptitudini artistice speciale, ca cerinţă de admitere. Dacă numărul candidaţilor depăşeşte numărul locurilor, selecţia se face pe baza rezultatelor obţinute la examenul final extern şi a celor corespunzătoare anumitor discipline din anii terminali ai  Osnovna šola. Unele instituţii oferă cursuri tehnice de 2 ani elevilor care au terminat cursuri profesionale de 3 ani la Poklicna šola. Curriculumul depinde de domeniul de studii şi nu este împărţit în cicluri. La sfârşitul cursurilor, elevii susţin examenul poklicna matura. Certificatul de absolvire spričevalo o poklicni maturi, le permite intrarea pe piaţa muncii, continuarea educaţiei la Višja strokovna šola sau orientarea către cursuri profesionale de nivel superior oferite de Visoka strokovna šola sau  Fakulteta. Cursurile de învăţământ şi formare profesională recunoscute public sunt concepute pentru anumite categorii ocupaţionale, stabilite de Ministerul Muncii, Familiei şi Protecţiei Sociale, la sugestia camerelor de comerţ, sau a altor ministere dacă ocupaţiile nu sunt acoperite de către camerele de comerţ. Limba de studiu poate fi limba unei minorităţi naţionale (maghiară sau italiană). Ministerul Educaţiei şi Sportului deţine responsabilitatea globală pentru aceste instituţii mixte, publice sau private, finanţate de către Stat. Instituţiile publice sunt laice; instituţiile private sunt neconfesionale. Nu se percep taxe pentru cursurile cu program complet, recunoscute de către Stat (atât în sectorul public cât şi în cel privat). Sinonim: Srednja tehniška šola.
BELGIA
Athénée

Ţara: Belgia (Comunitatea franceză)

Nivel: Secundar inferior/Secundar superior

Descriere: Instituţie care oferă 6 ani sau ultimii 4 ani de învăţământ secundar general, tehnic sau profesional, cu program complet, elevilor cu vârste cuprinse între 12/14 şi 18 ani. Admiterea elevilor care nu au obţinut un certificat d’études de base la sfârşitul  École primaire trebuie aprobată sau se poate face printr-o classe d'accueil intermediară. Programul complet este divizat în 3 cicluri (sau degrés), fiecare de câte 2 ani ; în primul ciclu (până la 14 ani), toţi elevii urmează un program care combină disciplinele de bază comune cu cele opţionale. Orientarea către o filieră tehnică sau profesională este posibilă numai la terminarea acestui ciclu. Un Certificat d’enseignement secondaire du deuxième degré este acordat elevilor care au terminat cu succes primele două cicluri ale învăţământului secundar (la 16 ani), în timp ce un certificat d’enseignement secondaire supérieur este acordat în urma absolvirii cu succes a ciclului final de 2 ani. La sfârşitul celor 6 ani de învăţământ profesional şi tehnic elevii primesc un certificat de qualification, care le permite angajarea. Ministerul Comunităţii Franceze deţine responsabilitatea globală pentru aceste instituţii, care sunt toate publice. Instituţiile sub directa responsabilitate a ministerului sunt în întregime finanţate de Comunitate; instituţiile administrate de alte autorităţi publice (regiune, municipalitate) sunt subvenţionate de Comunitatea Franceză. Ele sunt mixte şi neconfesionale. Nu se percep taxe.
Atheneum

Ţara: Belgia (Comunitatea flamandă)

Nivel: Secundar inferior/Secundar superior

Descriere: Instituţie care oferă 4-6 ani de învăţământ secundar superior general, profesional, tehnic sau artistic, cu program complet, elevilor cu vârste cuprinse între 12/14 şi 18 ani. Admiterea se bazează pe certificatul de absolvire a învăţământului de bază (getuigschrift basisonderwijs). Elevii, care au terminat al 6-lea an de Lagere School şi care nu posedă un certificat de absolvire a învăţământului de bază, pot intra în clasa I A a primului ciclu al învăţământului secundar cu aprobarea consiliului de admitere, şi primesc un certificat de absolvire a şcolii primare după un an. În plus, elevii de 12 ani, care nu au terminat clasa a 6-a a învăţământului primar pot intra în clasa I B a primului ciclu al învăţământului secundar şi obţin un certificat după un an. Curriculumul este împărţit în 3 cicluri, de câte doi ani fiecare. La sfârşitul celui de-al treilea ciclu, elevilor li se poate acorda Diploma van Secundair Onderwijs. Această instituţie poate fi publică sau privată. Instituţiile publice pot fi organizate şi finanţate de organisme locale în numele Comunităţii Flamande, sau create şi finanţate de autorităţile provinciale sau municipale. Instituţiile private sunt subvenţionate şi pot fi confesionale şi separate pe sexe. Cea mai mare parte din aceste instituţii sunt organizate în cadrul sistemului Comunităţii Flamande.
College

Ţara: Belgia (Comunitatea flamandă)

Nivel: Secundar inferior/Secundar superior

Descriere: Instituţie care oferă între 4 şi 6 ani de învăţământ secundar general, profesional, tehnic şi/sau artistic, cu program complet, elevilor cu vârste cuprinse între 12/14 şi 18 ani. Această instituţie poate fi publică sau privată. Instituţiile publice sunt create şi finanţate de autorităţile provinciale sau municipale. Instituţiile private sunt subvenţionate şi pot fi confesionale sau demixate. Nu se percep taxe de şcolarizare
. 
Institut

Ţara: Belgia (Comunitatea franceză)

Nivel: Secundar inferior/Secundar superior

Descriere: Instituţie care oferă 6 ani sau ultimii 4 ani de învăţământ secundar cu program complet elevilor cu vârste cuprinse între 12/14 şi 18 ani. Cursurile pot avea fie o orientare generală, fie una tehnică şi profesională (majoritatea elevilor). O instituţie care oferă doar cursuri tehnice şi profesionale, după primul ciclu, se numeşte Institut technique. Ministerul Comunităţii Franceze are responsabilitatea globală pentru aceste instituţii, care pot fi publice sau private. Instituţiile publice depind direct de Comunitatea Franceză sau de o altă autoritate publică (provincie, oraş, etc.). Toate sunt subvenţionate de Comunitatea Franceză şi sunt mixte; instituţiile private sunt confesionale
. 

Instituut

Ţara: Belgia (Comunitatea flamandă)

Nivel: Secundar inferior/Secundar superior

Descriere: Instituţie care oferă între 4 şi 6 ani de învăţământ secundar general, profesional, tehnic şi/sau artistic, cu program complet, elevilor cu vârste cuprinse între 12/14 şi 18 ani. Aceste instituţii pot fi publice sau private. Instituţiile publice sunt înfiinţate şi finanţate de autorităţile provinciale sau municipale. Instituţiile private sunt subvenţionate şi pot fi confesionale şi demixate. Nu se percep taxe
. 
Lycée

Ţara: Belgia (Comunitatea franceză)

Nivel: Secundar inferior/Secundar superior

Descriere: Instituţie care oferă 2, 4 sau 6 ani de formare tehnică sau profesională, elevilor cu vârste începând de la 12, 14 sau 16 ani. Ministerul Comunităţii Franceze deţine responsabilitatea globală pentru aceste instituţii. Fondurile provin de la Comunitate. Unele instituţii pot fi private. Toate şcolile sunt mixte. Unele pot fi confesionale
. 

Technisch Atheneum

Ţara: Belgia (Comunitatea flamandă)

Nivel: Secundar inferior/Secundar superior

Descriere: Instituţie care oferă 4-6 ani de învăţământ profesional, tehnic şi/sau artistic cu program complet, elevilor cu vârste cuprinse între 12 sau 14 şi 18 ani. Admiterea se face pe baza certificatului de absolvire a învăţământului primar (getuigschrift basisonderwijs). Elevii care au terminat al şaselea an al Lagere School şi care nu deţin certificatul de absolvire a învăţământului primar pot intra în prima clasă A a primului an de învăţământ secundar, cu aprobarea consiliului de admitere şi pot obţine certificatul de absolvire a învăţământului primar după primul an. De asemenea, elevii cu vârsta de 12 ani, care nu au terminat clasa a şasea a şcolii primare pot intra în prima clasă B a primului an de învăţământ secundar şi pot primi un certificat după un an. Curriculumul este împărţit în trei cicluri, a câte doi ani fiecare. La sfârşitul celui de-al treilea ciclu, elevii pot primi Diploma van Secundair Onderwijs. Această instituţie poate fi publică sau privată. Instituţiile publice pot fi organizate şi finanţate de autorităţile locale ale Comunităţii flamande, sau finanţate de către autorităţile provinciale şi comunale. Instituţiile private sunt subvenţionate şi pot fi confesionale şi demixate. Nu se percep taxe. Majoritatea acestor instituţii fac parte din sistemul comunităţii flamande.
Technisch Instituut

Ţara: Belgia (Comunitatea flamandă)

Nivel: Secundar inferior/Secundar superior

Descriere: Instituţie care oferă 4-6 ani de învăţământ profesional, tehnic şi/sau artistic cu program complet, elevilor cu vârste cuprinse între 12 sau 14 şi 18 ani. Această instituţie poate fi publică sau privată. Instituţiile publice sunt înfiinţate şi finanţate de către autorităţile municipale sau regionale. Instituţiile private sunt subvenţionate şi pot fi confesionale şi demixate. Nu se percep taxe
. 
LITUANIA
Aukštesnioji mokykla

Nivel: Terţiar

Descriere: Instituţie care oferă cursuri multidisciplinare, profesionale şi tehnice, pe termen lung, studenţilor de 18/19 ani, care deţin o diplomă de absolvire a învăţământului secundar superior (bendrojo lavinimo mokyklos brandos atestatas) şi îndeplinesc cerinţele instituţionale de admitere. Cursurile sunt finalizate cu diplome de calificare profesională. Aceste instituţii sunt publice sau private. Ministerul Educaţiei şi Ştiinţei deţine responsabilitatea legală pentru instituţiile publice finanţate de către Stat. Cele private sunt întreţinute de fondatori; ele se autofinanţează şi pot primi subvenţii. Se percep taxe de şcolarizare în instituţiile private. Konservatorija este un tip special de instituţie care specializează în educaţie muzicală. 
Notă: Noua Lege a Învăţământului Superior, aprobată în martie 2000, care a intrat în vigoare la 1 septembrie 2000, stabileşte cerinţele de eligibilitate care le permit Aukštesniosios mokyklos să fie recunoscute ca instituţii de învăţământ terţiar nonuniversitar cu numele de Kolegija.

AUSTRIA
Berufsbildende höhere Schule

Nivel: Secundar superior

Descriere: Instituţie care oferă 5 ani de învăţământ general, tehnic sau profesional, cu program complet, elevilor cu vârste cuprinse între 14 şi 19 ani. Admiterea se bazează pe situaţia şcolară la terminarea celor 4 ani de învăţământ secundar inferior. Elevii de la  Hauptschule sau Allgemeinbildende höhere Schule (ciclul inferior) care nu au atins nivelul cerut trebuie să susţină un examen de admitere. Învăţământul este oferit într-un singur ciclu. Elevii urmează un curriculum care depinde de domeniul de specializare. La sfârşitul celor 5 ani, elevii susţin un examen final Reife- und Diplomprüfung. Cei care trec cu succes acest examen obţin Reife- und Diplomprüfungszeugnis, care permite intrarea în învăţământul post-secundar sau terţiar, ca şi pe piaţa muncii (calificare dublă). Ministerul Federal al Educaţiei, Ştiinţei şi Culturii deţine responsabilitatea globală asupra acestor instituţii, care pot fi publice sau private. Instituţiile publice sunt mixte. Instituţiile private pot fi confesionale. Instituţiile sectorului public sunt finanţate la nivel federal, iar cele private sunt subvenţionate. Nu se percep taxe, cu excepţia cazului în care instituţiile sunt private. În funcţie de specializarea lor, aceste instituţii pot avea diverse denumiri: Höhere technische und gewerbliche Lehranstalt (inginerie, artă, artizanat), Handelsakademie (studii comerciale), Höhere Lehranstalt für wirtschaftliche Berufe (managementul serviciilor industriale), Höhere land- und forstwirtschaftliche Lehranstalt (agricultură şi silvicultură), Höhere Lehranstalt für Tourismus (turism), Höhere Lehranstalt für Mode und Bekleidung (modă şi croitorie). Abreviere: BHS.
Berufsbildende mittlere Schule

Nivel: Secundar superior

Descriere: Instituţie care oferă între 1 şi 4 ani de învăţământ cu program complet elevilor de 14 ani şi peste. Cursurile de 1 sau 2 ani oferă formare profesională preliminară, reprezentând astfel o punte de trecere spre cursurile din sectorul sănătăţii şi serviciilor sociale, cursuri la care se poate participa de la o vârstă mai mare. Admiterea se bazează pe situaţia şcolară la terminarea celor 4 ani de învăţământ secundar inferior; elevii de la Hauptschule sau Allgemeinbildende höhere Schule (ciclul inferior), care doresc să se înscrie şi nu au atins nivelul cerut, trebuie să susţină un examen de intrare. Cursurile oferă calificări tehnice şi profesionale, precum şi o pregătire generală. Elevii de la cursurile de 3 şi 4 ani urmează un curriculum care depinde de domeniul de specializare, iar la sfârşitul cursurilor susţin un examen de absolvire. Elevii primesc un certificat final Abschlusszeugnis, care le permite intrarea pe piaţa muncii în cadrul unor ocupaţii care, în mod normal, solicită o diplomă de ucenicie. Acest certificat permite, de asemenea, absolvenţilor să-şi dezvolte calificările, de exemplu prin intermediul Berufsreifeprüfung (diplomă de admitere în învăţământul general superior), a cursurilor suplimentare, a celor de maestru artizan sau maistru. Ministerul Federal al Educaţiei, Ştiinţei şi Culturii deţine responsabilitatea globală a acestor instituţii, care pot fi publice sau private. Instituţiile publice sunt mixte, iar cele private pot fi confesionale. Instituţiile din sectorul public sunt finanţate la nivel federal, cele din sectorul privat sunt subvenţionate. Nu se percep taxe, cu excepţia instituţiilor private. În funcţie de specializare, aceste instituţii pot avea diverse denumiri: Gewerbliche, technische und kunstgewerbliche Fachschule (inginerie, artă, artizanat), Handelsschule (studii comerciale), Fachschule für wirtschaftliche Berufe (servicii industriale), Fachschule für Sozialberufe (servicii sociale), Hotel/Tourimusfachschule (turism), Fachschule für Mode und Bekleidungstechnik (modă), Land- und forstwirtschaftliche Fachschule (agricultură şi silvicultură). Abreviere: BMS.
Berufsbildende Pflichtschule

Nivel: Secundar superior

Descriere: Instituţie care oferă de la 2 la 4 ani de învăţământ cu program redus elevilor cu vârste cuprinse între 15 şi 19 ani. Aceste instituţii fac parte din duales System (sistemul dual) compus din formare în întreprindere şi o şcolarizare obligatorie complementară. Pentru a putea fi admişi, elevii trebuie să fi încheiat şcolarizarea obligatorie şi să fie în ucenicie. Această instituţie oferă într-un singur ciclu pregătire tehnică şi profesională combinată cu pregătire generală. Curriculumul depinde de domeniul de specializare al uceniciei. Elevii primesc un certificat final Abschlusszeugnis der Berufsschule şi, după ce trec cu succes Lehrabschlussprüfung, pot intra pe piaţa muncii ca muncitori calificaţi. Acest certificat le mai permite absolvenţilor să-şi crească nivelul calificărilor, de exemplu prin intermediul Berufsreifeprüfung (diplomă de admitere în învăţământul terţiar general), a cursurilor suplimentare şi a pregătirii ca maestru artizan sau maistru. Instituţiile din sectorul public sunt mixte, iar cele din sectorul privat pot fi confesionale. Instituţiile din sectorul public sunt finanţate la nivel de provincie, iar cele private sunt finanţate din fonduri proprii. Nu se percep taxe. Sinonim: Berufsschule.
SPANIA
Centro concertado de Formación Profesional

Nivel: Secundar superior/Terţiar

Descriere: Instituţie care oferă 2, 3 sau 4 ani de învăţământ cu program complet sau redus elevilor cu vârste cuprinse între 6 şi 18, 19 sau 20 de ani. Admiterea se face în funcţie de diploma dobândită. Elevii care doresc să fie admişi la vârsta de 16 ani trebuie să deţină certificatul de absolvire a ciclului secundar inferior (Graduado en Educación Secundaria). Studenţii care doresc să fie admişi la vârsta de 18 ani trebuie să deţină certificatul de absolvire a ciclului secundar superior (Bachiller) sau sunt obligaţi să susţină un test de aptitudine. Această instituţie oferă pregătire tehnică şi profesională, împărţită pe niveluri, de la pregătire de nivel intermediar până la pregătire profesională specifică unui nivel avansat. Diplomele acordate variază în funcţie de nivelul atins. (Técnico sau Técnico Superior). Această instituţie este privată, mixtă şi poate fi confesională. Instituţia este subvenţionată de administraţia educaţională a Comunităţilor Autonome. Nu se percep taxe de şcolarizare, dar familiile contribuie la alte cheltuieli.
Escuela Técnica Superior

Nivel: Terţiar

Descriere: Instituţie specializată în cursuri tehnice universitare în domeniul ingineriei şi arhitecturii. Subdiviziune administrativă a unei universităţi. Abreviere: ETS.
CIPRU
Eniaio Lykeio (Ενιαίο Λύκειο)

Nivel: Secundar superior

Descriere: Instituţie care oferă 3 ani de învăţământ, cu program complet, elevilor cu vârste cuprinse între 15 şi 18 ani. Admiterea se face pe baza terminării cu succes a Gymnasio. Aceste instituţii oferă învăţământ secundar superior general, tehnic sau profesional, într-un singur ciclu. Curriculumul include discipline de bază obligatorii şi discipline legate de domeniul de studiu. Elevii trebuie să susţină un examen final extern stabilit de Ministerul Educaţiei şi Culturii. Elevii care trec acest examen cu succes primesc un certificat de absolvire (Apolytirio), care reprezintă o cerinţă minimă pentru admiterea în învăţământul terţiar. Ministerul Educaţiei şi Culturii deţine responsabilitatea globală asupra acestor instituţii publice, care sunt finanţate de către Stat, mixte şi confesionale. Nu se percep taxe.
Techniki Scholi (Τεχνική Σχολή)

Nivel: Secundar superior

Descriere: Instituţie care oferă 3 ani de învăţământ cu program complet elevilor cu vârste cuprinse între 15 şi 18 ani. Admiterea se face pe baza terminării Gymnasio. Această instituţie oferă pregătire tehnică şi profesională într-un singur ciclu. Curriculumul depinde de programul ales: filiera tehnică se axează pe cursuri de nivel tehnic, iar cea profesională pe cursuri de artizanat. La sfârşitul programului, elevii susţin examenul final extern stabilit de Ministerul Educaţiei şi Culturii. Elevii care promovează primesc certificatul Apolytirio, care reprezintă cerinţa minimă pentru admiterea în învăţământul terţiar. Ministerul Educaţiei şi Culturii deţine responsabilitatea globală pentru aceste instituţii publice, finanţate de către stat, mixte şi neconfesionale. Elevii din filiera profesională în colaborare cu Autoritatea pentru Dezvoltarea Resurselor Umane (Archi Anaptyxis Anthropinou Dynamikou), sunt plasaţi în diferite sectoare industriale în funcţie de experienţă profesională. Nu se percep taxe.
GRECIA
Eniaio Polykladiko Lykeio

(Ενιαίο Πολυκλαδικό Λύκειο)

Nivel: Secundar superior

Descriere: Instituţie care oferă 3 sau 4 ani de învăţământ, cu program complet, elevilor cu vârste cuprinse între 15 şi 18/19 ani. Pentru admitere este necesar un certificat de învăţământ secundar inferior obţinut în Gymnasio. Această instituţie oferă o combinaţie de învăţământ general şi tehnic/profesional într-un singur ciclu. Elevii aleg între cursuri generale şi specializate. Elevii care termină al treilea an al unui curs general primesc un certificat de absolvire (Apolytirio Lykeiou), iar cei care termină al patrulea an, de specializare, primesc un certificat de specializare (Ptychio Eidikotitas). Toate instituţiile sunt publice şi nu se percep taxe. Abreviere: EPL. 
Techniki Epaggelmatiki Scholi (Τεχνική
Επαγγελματική Σχολή)

Nivel: Secundar superior

Descriere: Instituţie care oferă 2 ani de învăţământ cu program complet elevilor cu vârste cuprinse între 15 şi 17 ani. Pentru admitere este necesar un certificat obţinut în Gymnasio. Instituţia oferă învăţământ general şi tehnic/profesional, care nu este împărţit în cicluri. Elevii urmează cursurile generale sau specializate şi primesc un certificat de specialist (Ptychio TES). Ministerul Educaţiei Naţionale şi Cultelor deţine responsabilitatea generală pentru aceste instituţii publice sau private, care sunt mixte şi neconfesionale (respectă libertatea religioasă). Instituţiile din sectorul public sunt finanţate parţial de Guvern şi de prefecturi. Instituţiile private se autofinanţează. Începând cu anul şcolar 1997/1998, această instituţie a fost înlocuită treptat de Techniko Epaggelmatiko Ekpedeftiriο. Abreviere: TES.
Techniko Epaggelmatiko Ekpedeftiriο (Τεχνικό
Επαγγελματικό Εκπαιδευτήριο)

Nivel: Secundar superior

Descriere: Instituţie nouă care a fost introdusă treptat începând cu anul şcolar 1997/1998; înlocuieşte Techniki Epaggelmatiki Scholi şi o parte din Techniko Epaggelmatiko Lykeio. Această instituţie oferă învăţământ general, tehnic şi profesional cu program complet elevilor cu vârste cuprinse între 15 şi 17/18 ani. Pentru admitere este necesar un certificat obţinut în Gymnasio. După 2 ani de studiu elevii primesc certificatul de nivelul 2 ptychio. Elevii care doresc să obţină certificatul de nivelul 3 ptychio, continuă cu încă un an de studii şi susţin examenul stabilit la nivel naţional
. Abreviere: TEE.

Techniko Epaggelmatiko Lykeio (Τεχνικό
Επαγγελματικό Λύκειο)

Nivel: Secundar superior

Descriere: Instituţie care oferă 3 ani de învăţământ cu program complet elevilor cu vârste cuprinse între 15 şi 18 ani. Pentru admitere este necesar un certificat obţinut în învăţământul secundar inferior Gymnasio. Această instituţie oferă pregătire generală şi tehnică/profesională într-un singur ciclu. Elevii urmează cursuri generale sau specializate şi primesc certificate de absolvire (Apolytirio Lykeiou) sau certificate de specializare (Ptychio Eidikotitas). Începând cu anul şcolar 1997/1998, aceste instituţii au fost înlocuite cu  Techniko Epaggelmatiko Ekpedeftiriο
. Abreviere: TEL.

Technologiko Ekpaideftiko Idryma (Τεχνολογικό
Εκπαιδευτικό Ίδρυμα)

Nivel: Terţiar

Descriere: Instituţie de învăţământ tehnologic care oferă cursuri interdisciplinare, de durată medie, studenţilor cu vârsta de peste 18 ani, care deţin o diplomă de absolvire a învăţământului secundar superior (Apolytirio Eniaiou Lykeiou) obţinută în Eniaio Lykeio sau o diplomă echivalentă recunoscută. Până în 1999, studenţilor li se cerea să susţină şi un examen naţional de admitere. Acest sistem se mai aplică pentru încă doi ani. Cursurile sunt finalizate cu diplome de nivel non-universitar. Ministerul Educaţiei şi Cultelor deţine responsabilitatea globală pentru aceste instituţii publice (finanţate de către stat). Nu se percep taxe. Abreviere: TEI.
DANEMARCA
Erhvervsskole

Nivel: Secundar superior/Terţiar

Descriere: Instituţie care oferă programe de învăţământ profesional comercial şi tehnic, programe HHX şi HTX, programe de învăţământ terţiar de scurtă durată pentru domeniile tehnic şi comercial (Erhvervsakademi) şi formare profesională pentru adulţi etc. 
Teknisk skole

Nivel: Secundar superior/Terţiar

Descriere: Instituţie care oferă programe HTX, programe tehnice VET şi programe educaţionale de scurtă durată, în învăţământul terţiar. Programele HTX şi programele tehnice VET acceptă elevi cu vârste cuprinse între 16 şi 19/20 de ani, care au terminat al nouălea an al Folkeskole. Pentru programele educaţionale de învăţământ terţiar, admiterea se face pe baza unei diplome de absolvire a învăţământului secundar superior (pentru studenţii cu vârsta de peste 19 ani). Aceste instituţii sunt private, au administraţie proprie şi sunt în principal finanţate de către stat. Sunt mixte şi neconfesionale. Nu se percep taxe.
PORTUGALIA
Escola secundária

Nivel: Secundar superior

Descriere: Instituţie care oferă 3 ani de învăţământ general, tehnic sau tehnologic, cu program complet, elevilor cu vârste cuprinse între 14/15 şi 17/18 ani. Admiterea se bazează pe absolvirea cu succes a celui de-al treilea ciclu al învăţământului de bază. Fiecare şcoală oferă o serie de cursuri disponibile pentru acest nivel, în funcţie de condiţiile social-economice regionale sau locale şi de cererea de muncă calificată. Există o anume libertate în alegerea curriculumului. La terminarea nivelului secundar superior (ensino secundário), elevii primesc o diplomă de învăţământ secundar superior (diploma de estudos secundários). Cu aceasta, elevii îşi pot continua studiile sau pot intra pe piaţa muncii. Cursurile tehnice şi tehnologice conduc către o calificare profesională de nivel 3 (diploma de qualificação profissional de nível III) permiţându-le elevilor să intre pe piaţa muncii. Ministerul Educaţiei deţine responsabilitatea globală pentru aceste instituţii, care sunt mixte şi neconfesionale şi pot fi publice sau private. Aceste instituţii sunt co-finanţate de administraţia centrală şi de municipalitate. În Regiunile Autonome Madeira şi Azores, transferurile bugetare ale administraţiei centrale sunt combinate cu resursele respectivelor regiuni. Nu se percep taxe în instituţiile publice. Finanţarea publică pentru instituţiile private depinde de tipul de contract pe care acestea îl au cu ministerul (în cea mai mare parte a cazurilor contrato de associação sau contrato de patrocínio). Dacă instituţiile sunt finanţate în întregime, nu se percep taxe. Abreviere: ES.

Notă: Pentru anul şcolar 2000/2001 au fost prevăzute noi planuri de învăţământ/curricula; acestea au fost introduse treptat pe măsura eliminării celor vechi.
Instituto superior

Nivel: Terţiar

Descriere: Instituţie de nivel universitar din cadrul Universidade, care oferă cursuri în domenii tehnice de studiu, cum ar fi Instituto Superior Técnico (inginerie) şi Instituto Superior de Agronomia (agricultură). De asemenea, există un institut public şi autonom Instituto Superior pentru economie şi management, care nu este integrat într-o universitate, precum şi câteva instituţii private de acelaşi tip.
MAREA BRITANIE
Further education college

Nivel: Secundar superior/Postsecundar

Descriere: Instituţie care, în mod tradiţional, a oferit cursuri tehnice şi profesionale, cu program complet sau redus, elevilor cu vârsta peste cea a şcolarizării obligatorii (16), inclusiv adulţilor. Chiar dacă multe further education colleges încă mai pun accent pe cursurile tehnice şi profesionale, în prezent, ele oferă şi cursuri generale, inclusiv educaţie de bază. Criteriile de admitere depind de cursul ales. În multe cazuri, sunt necesare anumite calificări acreditate extern. Se poate obţine o varietate de diplome generale şi profesionale, pentru diferite niveluri, inclusiv GNVQ şi NVQ, GCSE şi GCE A Level. Unele instituţii oferă cursuri de nivel terţiar în combinaţie cu organisme externe de evaluare şi acreditare, inclusiv universităţi. Further education colleges, Sixth-form colleges şi Tertiary colleges sunt organisme autonome care primesc în mod curent finanţare publică prin Further Education Funding Councils în Anglia şi Ţara Galilor (legislaţia viitoare va înlocui consiliile cu noi organisme). În Irlanda de Nord, Department of Higher and Further Education, Training and Employment este responsabil pentru finanţarea acestor instituţii. Nu plătesc taxe participanţii la cursuri cu program complet, cu vârsta mai mică de 19 ani, precum şi alţi participanţi care beneficiază de alocaţii de la Stat. Acest termen este des folosit pentru a desemna toate tipurile de further education institution.
FRANŢA
Institut Universitaire Professionnalisé

Nivel: Terţiar

Descriere: Instituţie de nivel universitar ataşată din punct de vedere administrativ unei Université, care oferă o formare tehnică, de durată medie, studenţilor cu vârsta de peste 19 ani, care au un certificat de absolvire a învăţământului secundar superior (baccalauréat) şi au terminat cu succes un an de învăţământ terţiar. Cursurile oferite sunt finalizate cu diplome universitare în inginerie.
IRLANDA
Institute of Technology

Nivel: Terţiar

Descriere: Instituţie de nivel non-universitar care oferă învăţământ profesional şi tehnic multidisciplinar, de medie şi lungă durată, studenţilor de cel puţin 17 ani la 1 ianuarie al anului de admitere, care deţin o diplomă de absolvire a învăţământului secundar superior (Leaving Certificate). Admiterea poate face obiectul unor cerinţe suplimentare instituţionale sau care depind de tipul de curs. Pregătirea este finalizată cu diplome de nivel non-universitar şi universitar. Aceste instituţii publice fac parte din NCEA (National Council for Educational Awards), organism care validează cea mai mare parte a cursurilor şi acordă cele mai multe burse. Ele sunt finanţate de administraţia centrală. Se percep taxe în anumite circumstanţe.
Vocational school

Nivel: Secundar inferior/Secundar superior

Descriere: Instituţie care oferă până la 6 ani de învăţământ cu program complet elevilor cu vârste cuprinse între 12 şi 18 ani. Admiterea se face pe baza terminării Primary school. Această instituţie punea accentul pe disciplinele practice, dar acum oferă o paletă largă de cursuri secundare, iar învăţământul general este combinat cu discipline tehnice şi profesionale. Curriculumul este împărţit în două cicluri. Toţi elevii din primul ciclu (cu vârsta între 12 şi 15 ani) urmează un curriculum general, care conţine o mare varietate de discipline şi pot obţine junior certificate. Elevii din cel   de-al doilea ciclu (cu vârsta între 15 şi 17 sau 18 ani) aleg un curs pentru unul dintre cele trei tipuri de certificate de absolvire, care le permite accesul pe piaţa muncii sau în învăţământul terţiar. Vocational schools sunt instituţii publice, în general mixte şi neconfesionale. Sunt finanţate şi conduse de Comitetul Educaţional Profesional. Nu se percep taxe.

POLONIA
Liceum

Nivel: Secundar superior

Descriere: Instituţie care oferă 4 ani de învăţământ secundar superior elevilor cu vârste cuprinse între 15 şi 19 ani. Admiterea se bazează pe un examen organizat de către instituţie. Curriculumul este naţional şi nu se împarte în cicluri. Există 3 tipuri de Liceum. 

Liceum techniczne, oferă învăţământ secundar superior şi, suplimentar, discipline tehnice şi profesionale. Elevii primesc un certificat de absolvire (świadectwo ukończenia lyceum technicznego).

Elevii pot de asemenea da examenul egzamin dojrzałości. Cei care absolvă acest examen se pot înscrie în învăţământul terţiar. Ministerul Educaţiei Naţionale deţine responsabilitatea globală pentru aceste instituţii. Ele sunt de obicei mixte, iar cele private pot fi confesionale. Din anul 2004 aceste instituţii nu mai există.
Politechnika

Nivel: Terţiar

Descriere: Instituţie de nivel terţiar care oferă cursuri de durată medie sau lungă, în domeniul tehnic, pentru cei care au vârsta peste 19/20 ani, deţin certificatul Świadectwo dojrzałości şi întrunesc cerinţele facultăţii. Cursurile se finalizează cu diplome universitare sau de doctorat. Ministerul Educaţiei are responsabilitatea acestor instituţii finanţate de către Guvern. În general nu se percep taxe.
Szkoła policealna

Nivel: Postsecundar

Descriere: Instituţie care oferă cursuri postsecundare profesionale şi tehnice avansate studenţilor cu vârsta de peste 19 ani, care deţin un certificat de absolvire a învăţământului secundar superior general (Świadectwo ukończenia szkoły średniej) şi îndeplinesc cerinţele instituţionale şi cele specifice fiecărui curs. Cursurile conduc către calificări profesionale, corespunzătoare disciplinelor relevante. Ministerul Educaţiei Naţionale – şi în anumite cazuri şi alte ministere – deţin responsabilitatea globală pentru aceste instituţii publice, finanţate la nivel central şi regional, sau private, subvenţionate de către stat. Instituţiile private pot fi confesionale. Nu se percep taxe în instituţiile publice.
Technikum zawodowe

Nivel: Secundar superior

Descriere: Instituţie care oferă 5 ani de învăţământ general şi tehnic cu program complet elevilor cu vârste cuprinse între 15 şi 20 de ani. Admiterea se face pe baza unui examen de intrare. Curriculumul trebuie întocmit pe baza planului naţional de învăţământ şi nu este împărţit în cicluri. La sfârşitul programului, elevii pot susţine examenul final egzamin z przygotowania zawodowego. Cei care îl promovează primesc certificatul świadectwo ukończenia technikum zawodowego care atestă calificarea pentru o anumită ocupaţie. Elevii pot susţine, de asemenea, examenul egzamin dojrzałości şi, în cazul promovării primesc certificatul świadectwo dojrzałości care este necesar pentru admiterea în învăţământul terţiar. Ministerul Educaţiei Naţionale deţine responsabilitatea globală pentru aceste instituţii publice finanţate la nivel central şi regional şi pentru cele private, subvenţionate de stat. Aceste instituţii sunt mixte şi neconfesionale (cu excepţia celor private). Nu se percep taxe în instituţiile publice. Începând cu anul şcolar 2002/2003, aceste instituţii au fost înlocuite treptat de Liceum profilowane, fiind desfiinţate complet în anul 2005.
Wyższa szkoła zawodowa

Nivel: Terţiar

Descriere: Instituţie de nivel non-universitar care oferă cursuri tehnice şi profesionale multidisciplinare pe termen mediu studenţilor cu vârsta de peste 19 ani, care deţin certificatul Świadectwo dojrzałości şi îndeplinesc cerinţele instituţionale. Cursurile sunt finalizate cu diplome de nivel non-universitar. Ministerul Educaţiei Naţionale deţine responsabilitatea globală pentru aceste instituţii publice sau private, finanţate de către Stat. Se percep taxe în instituţiile private.
BULGARIA
Sredno professionalno-technitchesko utchilishte

(Средно професионално техническо училище)

Nivel: Secundar superior

Descriere: Instituţie care oferă 3 ani de învăţământ secundar superior general şi profesional/tehnic, cu program complet, elevilor cu vârste cuprinse între 15 şi 18 ani. Admiterea se face pe baza certificatului de absolvire a învăţământului secundar inferior svidetelstvo za osnovno obrazovanie. La sfârşitul celui de-al treilea an, elevii pot susţine examenul izpit po teoria i praktika na profiesiata, iar cei care îl promovează primesc certificatul svidetelstvo za profesionalna kvalifikasia, care le permite accesul pe piaţa muncii, ca muncitori calificaţi. Elevii pot susţine, de asemenea, examenul final zrelosten izpit. Reuşita la acest examen permite obţinerea certificatului diploma za sredno obrazovanie, care oferă accesul în învăţământul terţiar. Curriculumul este definit de către Ministerul Educaţiei şi Ştiinţei, care deţine responsabilitatea globală pentru aceste instituţii publice sau private, mixte şi neconfesionale. Instituţiile publice sunt finanţate de către administraţia centrală şi municipalităţi; cele private se autofinanţează. Nu se percep taxe în instituţiile publice. Abreviere: СПТУ.
Technikum (Техникум)

Nivel: Secundar superior

Descriere: Instituţie care oferă 4/5 ani de învăţământ general şi profesional/tehnic cu program complet elevilor cu vârste cuprinse între 14/15 şi 19 ani. Admiterea se face pe baza terminării clasei 7/8 a invăţământului secundar inferior şi a unui examen de intrare. La sfârşitul cursului, elevii pot susţine examenul izpit po teoria i praktika na profiesiata, iar cei care îl promovează primesc certificatul svidetelstvo za profesionalna kvalifikasia, care permite angajarea ca tehnicieni. Elevii pot de asemenea să susţină examenul zrelosten izpit şi să primească certificatul diploma za sredno spetsialno obrazovanie, care permite accesul în învăţământul terţiar. Curriculumul este întocmit de Ministerul Educaţiei şi Ştiinţei, care deţine responsabilitatea globală pentru aceste instituţii publice sau private. Ele sunt mixte şi neconfesionale. Aceste instituţii sunt finanţate de municipalităţi.  Instituţiile private se autofinanţează. Nu se percep taxe în instituţiile publice.

CEHIA
Střední odborná škola

Nivel: Secundar superior

Descriere: Instituţie care oferă 2-4 ani de învăţământ secundar superior tehnic, cu program complet sau redus, elevilor cu vârste cuprinse între 15 şi 19 ani. Admiterea se face pe baza terminării  Základní škola şi a unei proceduri de admitere, care cuprinde, în general, un examen de intrare organizat de către instituţie. Directorul şcolii este responsabil pentru curriculum, care trebuie să fie în concordanţă cu programa naţională, stabilită de către Ministerul Educaţiei, Tineretului şi Sportului. Curriculumul depinde de specializarea instituţiei: industrie, comerţ, agricultură, servicii de sănătate, artă sau învăţământ. La sfârşitul studiilor, elevii care au urmat cursurile de      4 ani susţin examenul final Maturitnί zkouška, şi cei promovaţi primesc certificatul Vysvědčení o maturitní zkoušce, care le permite accesul în învăţământul terţiar sau pe piaţa muncii. Elevii care au urmat cursuri de 2 şi 3 ani susţin Závěrečná zkouška, iar cei promovaţi primesc certificatul Vysvědčení o závěrečné zkoušce, care le permite intrarea pe piaţa muncii. Ministerul Educaţiei, Tineretului şi Sportului deţine responsabilitatea globală pentru aceste instituţii publice, finanţate de către administraţia centrală şi municipalităţi, sau private, subvenţionate de stat. Aceste instituţii sunt în general mixte. Instituţiile private pot fi confesionale, şi pot percepe taxe. Abreviere: SOŠ.
Vyšší odborná škola

Nivel: Terţiar

Descriere: Instituţie care oferă pregătire tehnică postsecundară specializată studenţilor cu vârsta de peste 19 ani, care deţin un certificat de absolvire a învăţământului secundar superior (Vysvědčení o maturitní zkoušce) şi îndeplinesc cerinţele instituţionale. Cursurile, de durată scurtă sau medie, (de la 2 la 3½ ani) sunt finalizate cu diplome non-universitare. Ministerul Educaţiei, Tineretului şi Sportului deţine responsabilitatea globală pentru aceste instituţii (finanţate de către stat sau autofinanţate) publice sau private. Taxe pot fi percepute şi de către instituţiile publice şi cele private. Abreviere: VOŠ.
UNGARIA
Szakközépiskola

Nivel: Secundar superior

Descriere: Instituţie care oferă 4 sau 5 ani de învăţământ cu program complet elevilor cu vârste cuprinse între 14 şi 18/19 ani. Admiterea se face pe baza unui examen de intrare felvételi vizsga. Aceste instituţii oferă învăţământ secundar superior general şi profesional (ultimul în special în anul cinci). Curriculumul depinde de tipul şcolii şi este bazat pe cerinţele Listei Naţionale de Calificări şi pe reglementările examenului final de la nivelul secundar superior. Învăţământul este divizat în 2 sau 3 cicluri. La sfârşitul celui de-al doilea sau al treilea ciclu, elevii primesc un certificat szakkõzépiskolai bizonyítvány. Acest certificat este necesar pentru susţinerea examenului final, care poate fi fie szakkõzépiskolai érettségi-képesítö vizsga, fie szakmai vizsga. Elevii care promovează primesc un certificat, în funcţie de filiera şi durata studiilor, care le permite accesul pe piaţa muncii, ca muncitori calificaţi sau tehnicieni, sau le facilitează accesul în învăţământul terţiar. Ministerul Educaţiei deţine responsabilitatea globală pentru aceste instituţii publice sau private subvenţionate, care sunt în cea mai mare parte mixte şi neconfesionale. Sunt finanţate în general prin intermediul autorităţilor locale. Nu se percep taxe, excepţie făcând anumite instituţii private.
Technikum

Nivel: Secundar superior

Descriere: Instituţie care oferă un an de formare profesională cu program complet, într-un singur ciclu elevilor cu vârste cuprinse între 18 şi 19 ani. Pentru a fi admişi, elevii trebuie să deţină certificatul de absolvire szakközépiskolai érettségi – képesítő bizonyítvány, al şcolii profesionale Szakközépiskola. Curriculumul se bazează pe cerinţele Listei Naţionale de Calificări şi este acreditat de către Comitetul de Acreditare Profesională. După un an, elevii pot susţine examenul final Technikus képesitö vizsga, care permite obţinerea diplomei Technikusi oklevél, permiţându-le astfel intrarea pe piaţa muncii ca tehnicieni. 

Admiterea se face în urma unui examen felvételi vizsga. Ministerul Educaţiei Naţionale deţine responsabilitatea globală pentru aceste instituţii publice sau private, subvenţionate, care sunt în general mixte şi neconfesionale. Ele sunt în principal finanţate de conducerea locală, dar finanţarea prin companii private este de asemenea posibilă. Nu se percep taxe cu excepţia unor instituţii private.
GERMANIA
Technische Universität

Nivel: Terţiar

Descriere: Instituţie de nivel terţiar specializată în cursuri în domeniul ştiinţelor naturii şi al ingineriei. Sinonim: Technische Hochschule.
LETONIA
Tehnikums

Nivel: Postsecundar

Descriere: Instituţie care oferă patru ani de învăţământ profesional cu program complet elevilor cu vârsta de peste 16 ani. Această instituţie oferă învăţământ general, profesional şi tehnic   într-un singur ciclu. Admiterea este condiţionată de terminarea cu succes a  Pamatskola. Limba de studiu poate fi şi una dintre limbile minorităţilor naţionale (de obicei rusă, ucraineană sau poloneză). La sfârşitul cursului, elevii pot susţine un examen final, iar cei care îl promovează (înscrişi înainte de 1999) primesc diploma Diploms par vidējo speciālo izglītību sau Diploms par profesionālo vidējo izglītību (începând din 2001). Aceasta este o calificare profesională şi permite intrarea pe piaţa muncii sau înscrierea în învăţământul terţiar.
� Glosarul European al Educaţiei, vol. 2 - Instituţii educaţionale, disponibil la adresa � HYPERLINK "http://eacea.ec.europa.eu/ressources/eurydice/pdf/0_integral/073RO.pdf" ��http://eacea.ec.europa.eu/ressources/eurydice/pdf/0_integral/073RO.pdf�


� Pentru criterii de admitere, curriculum sau diplome, a se vedea  Atheneum.


� Pentru criterii de admitere, curriculum şi diplome acordate, a se vedea Athénée.


� Pentru criterii de admitere, curriculum şi diplome a se vedea Atheneum.


� Pentru criterii de admitere, curriculum şi diplome a se vedea Athénée.


� Pentru criteriile de admitere, curriculumul şi certificatele acordate, a se vedea Technisch Atheneum.


� Pentru responsabilităţi şi finanţare, a se vedea Techniki Epaggelmatiki Scholi.


� Pentru finanţare şi responsabilităţi, a se vedea Lykeio.

